《岐阳逢曲阳故人话旧》
唐代·马戴

异地还相见，平生问可知。壮年俱欲暮，往事尽堪悲。

道路频艰阻，亲朋久别离。解兵逃白刃，谒帝值明时。

淹疾生涯故，因官事业移。鸡鸣关月落，雁度朔风吹。

客泪翻岐下，乡心落海湄。积愁何计遣，满酌浣相思。

作者简介：马戴（799—869），字虞臣，唐定州曲阳（今河北省曲阳县）人。晚唐时期著名诗人。